In nomine sanctæ et individuæ Trinitatis, Karolus gratia Dei rex. Si nobilium et illustrium nobisque fidelium virorum salubribus favemus votis, et justis ac rationabilibus assensum præbemus postulationibus, regiam exercemus consuetudinem, et eos in nostræ fidelitatis obsequiis promptiores reddimus, atque ad præsentis vitæ curricula felicius transigenda, et ad futuræ beatitudinis præmia facilius obtinenda, nobis profuturum non dubitamus. Comperiat igitur omnium fidelium sanctæ Dei ecclesiæ, nostrorumque præsentium et futurorum solertia, quia carissimus, valdeque amantissimus noblis Gerardus, illuster comes, ad nostram accedens celsitudinem, innotuit qualiter divini ardoris face accensus, ob Dei et Domini nostri J. C. sanctæque Dei genitricis Mariæ semper Virginis amorem et honorem, una cum assensu nobilissimæ conjugis suæ Berthæ, de rebus suæ proprietatis intra regnum nostrum Burgundiæ, in pago Avalensi, in parrochia Augustudunensis civitatis, in loco qui dicitur Virziliacus, quoddam monasterium construxerit, et in honorem sanctæ Dei genitricis Mariæ dedicari fecerit, atque sanctimoniales monachas in perpetuum Deo famulaturas instituerit, et Deo, beatisque ejus apostolis, sanctæ scilicet sedi romanæ, pro defensione subdiderit. Unde et privilegium super idem monasterium sedis apostolicæ auctoritate corroboratum, obtutibus nostris obtulit. Sed, pro majore firmitate, nostram petiit celsitudinem, ut ejusdem sanctæ apostolicæ sedis instituta nostræ auctoritatis præcepto confirmaremus. Cujus justis ac rationabilibus petitionibus assensum præbentes, præcipimus atque firmamus ut quicquid de ipso monasterio eadem apostolica sedes suæ auctoritatis privilegio juste ac rationabiliter mansurum statuit, nostris, futurisque temporibus maneat inconvulsum, et a successoribus nostris, cunctisque christianæ fidei cultoribus observetur illæsum: et quicquid idem Gerardus, illuster comes, et uxor ejus Bertha, communi assensu, ex rebus suæ proprietatis, quas aut hereditario jure, aut emptione, aut regio dono, aut commutatione, aut quolibet contracto vel acquisito, juste et legaliter possident, sine cujuspiam contradictione, ipsi monasterio contulerunt, aut in futurum conferent; et quicquid a Deum timentibus ipsi sancto loco juste et legaliter collatum est, et in futurum conferendum, stabile maneat et inconvulsum, ad utilitates et necessitates ejusdem loci explendas; et ipsum monasterium, cum omnibus ad se pertinentihus, sub nostræ, successorumque nostrorum, immunitatis defensione consistat. Ita ut nullus judex publicus, nec quilibet judiciariæ potestatis in ejusdem monasterii ecclesias, autloca, vel agros, seu reliquas possessiones, ad causas audiendas, vel injusta freda tollenda, aut mansionaticos, vel paratas faciendas, aut fidejussores tollendos, aut telonea exigenda, aut homines ejus, tam ingenuos quam servos, super terram ipsius commanentes injuste distringendos, vel ullas redibitiones aut illicitas occasiones requirendas, ullo unquam tempore ingredi audeat, aut exactare præsumat. Sed quicquid inde fiscus exigere poterit, totum, pro æterna remuneratione, alimoniis pauperum et usibus sanctimonialium monacharum ibi degentium concedimus. Quandiu autem ipsi Gerardus, illuster comes, et nobilissima ejus conjux Bertha vixerint, sub usufructuario duas scilicet libras argenti, quas apostolicæ sedi ex eodem monasterio annuatim reddendas statuerunt, ipsum monasterium teneat, ordinet, atque disponat. Post utriusque ab hac luce migrationem, sanctimoniales monachæ ipsius cœnobii, secundum præfatæ apostolicæ sedis institutionem, abbatissam ex se regulariter eligant, ut liberius, devotiusque Deo famulari valeant, et pro nobis, conjuge ac prole, totiusque regni nostri jugiter Dei misericordiam implorent. Ut autem hæc nostræ auctoritatis confirmatio nostris, futurisque successorum nostrorum temporibus, inviolabilem obtineat firmitatem, manu nostra subter eam firmavimus, et anuli nostri impressione subtus eam jussimus sigillari. Signum KAROLI (gloriosissimi regis). Datum VII idus januarii indictione I; anno XXVIII regnante Karolo, gloriosissimo rege. Actum in Bello-Pauliaco, in Dei nomine, feliciter. Amen.